เก็บตกการเงิน
การใช้จ่ายของคนดีขึ้น
18 ส.ค. 2554

การใช้จ่ายของคนดีขึ้น
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การใช้จ่ายภาคเอกชนในเดือน พ.ค.ที่ผ่านมา ขยายตัวสูงถึง 5.1% จากระยะเดียวกันของปีก่อน ส่วนหนึ่งของเงินใช้จ่ายที่เพิ่มขึ้น อาจจะมาจากความต้องการใช้จ่ายเงินในช่วงการรณรงค์หาเสียงเลือกตั้งด้วย เพราะเป็นเรื่องธรรมชาติที่จะมีการใช้จ่ายเงินเพิ่มขึ้นในช่วงเลือกตั้งที่มีกิจกรรมทางเศรษฐกิจเกิดขึ้นค่อนข้างมาก และแรงใช้จ่ายอีกส่วนน่าจะมาจากกำลังซื้อที่เพิ่มขึ้นจากเศรษฐกิจที่ยังขยายตัวต่อเนื่อง เมื่อเศรษฐกิจขยายใหญ่ขึ้น ความต้องการใช้จ่ายธนบัตรก็เพิ่มมากขึ้นด้วย
“เดือน พ.ค.เป็นเดือนที่มีการยุบสภา มีการรณรงค์หาเสียงเลือกตั้ง ทำให้มีการใช้จ่ายเงินเพิ่มขึ้นส่วนหนึ่ง ส่วนการใช้เงินเพื่อซื้อเสียงนั้น ธปท.คงแยกแยะได้ยาก สถานการณ์เช่นนี้ ก็มีความเป็นไปได้ที่การเคลื่อนไหวของเงินหรือธนบัตรหมุนเวียนอาจจะเปลี่ยนไปเพราะช่วงเลือกตั้ง ถ้าต้องการตามดูความเคลื่อนไหวของเงินคงจะต้องรอดูช่วงสิ้นเดือน มิ.ย.อีกครั้ง” นายประสาร กล่าว